“CONVOCATÒRIA DE SUBVENCIONS EN MATÈRIA DE PROVES ESPORTIVES, ENTITATS ESPORTIVES I ATENCIONS CULTURALS PER A L’ANY 2020.

Primera. Objecte de la convocatòria
Concedir ajuts econòmics, a les associacions i entitats culturals i esportives de Pals, per el desenvolupament d’activitats culturals i esportives, segons les Bases reguladores publicades en el BOP de Girona núm. 198 de data 14 d’octubre de 2020, pel procediment de concurrència competitiva, que es concreten en les següents:

a) Proves esportives: Fomentar la realització d’esdeveniments esportius puntuals en l’àmbit municipal.
b) Entitats esportives: Fomentar la realització d’activitats esportives en l’àmbit municipal.
c) Atencions culturals: Fomentar la realització d’activitats relacionades amb actes i activitats culturals en l’àmbit municipal.

Segona. Sol·licituds

La sol·licitud es farà mitjançant la presentació telemàtica a través de la Seu Electrònica de l’Ajuntament, a través de l’enllaç que s’habilitarà a tal efecte. Els subjectes obligats a relacionar-se electrònicament amb l’administració, segons l’article 14 de la Llei 39/2015 (persones jurídiques, entitats, professionals col·legiats i els seus representants), hauran de presentar-la obligatòriament de forma telemàtica.

La presentació de les sol·licituds comporta la plena acceptació d’aquesta convocatòria, les bases especifiques i les convocatòries corresponents per les quals es presentin i de l’acceptació de l’atorgament de la subvenció sol·licitada quan correspongui.

Així mateix, la presentació de la sol·licitud porta implícita l’autorització a l’Ajuntament per a l’obtenció de certificats d’estar al corrent de les obligacions tributàries o davant la Seguretat Social directament de l’Administració tributària o de la Tresoreria General de la Seguretat Social previ al pagament de la subvenció, llevat de manifestació expressa de la persona sol·licitant.

A la sol·licitud s’hi haurà d’adjuntar la documentació següent:

· Instància model.
· Programa detallat de les activitats a realitzar i per a les quals es sol·licita la subvenció.
· Pressupost total degudament desglossat en el que figuri el cost de les activitats proposades i les fonts de finançament. Per a l’adquisició de material cal aportar, a més, el pressupost detallat de les cases subministradores.

Tercera. Termini
El termini de presentació finalitza 10 dies hàbils després de la seva publicació en el BOP.

Quarta. Import de les subvencions
L’import màxim de les subvencions convocades és de:
a) Subvenció per a proves esportives, 2.400,00 euros, amb càrrec a l’aplicació 20.01.341.48901 Proves esportives.
b) Subvenció per a entitats esportives, 11.000,00 euros, amb càrrec a l’aplicació 20.01.341.48902 Entitats esportives.
c) Subvencions per a activitats culturals, 11.500,00 euros, amb càrrec a l’aplicació 20.01.334.48900, Promoció cultural.

Cinquena. Procediment de concessió
La concessió d’aquestes subvencions correspon a les àrees implicades per raó de la matèria (Àrea d’Esports, Àrea de Cultura i Àrea de Joventut), sense perjudici de les delegacions que es considerin oportunes.

La Junta de Govern Local és l’òrgan competent per a la resolució del procediment de concessió de les subvencions.

La resolució serà notificada a totes les persones beneficiàries de manera individualitzada en el termini màxim de deu dies a comptar des de la data d’aprovació de la resolució.

Sisena. Criteris de valoració
Els criteris per a l’assignació de les subvencions seran els següents:
a) Interès general de l’activitat (14 punts).
b) Nombre de destinataris al qual va adreçada (10 punts).
c) Nombre de participants del municipi (12 punts).
d) Dificultat per executar-se sense subvenció (8 punts).
e) Dèficit d’activitats anàlogues al municipi (8 punts).
f) Us de les instal·lacions municipals (8 punts). Menys despesa més puntuació final.

Setena. Requisits dels beneficiaris
Poden concórrer a la convocatòria objecte d’aquestes bases aquelles entitats i associacions sense ànim de lucre degudament inscrites en el Registre municipal d’entitats i associacions ciutadanes, que desenvolupin les seves activitats principalment en aquest municipi. 

Vuitena. Vigència.
Aquesta convocatòria entrarà en vigor a partir de la seva publicació a la BDNS i de l’extracte al BOP.

Novena. Acceptació de la convocatòria.
La presentació de les sol·licituds d’ajuts pressuposa el coneixement i l’acceptació d’aquesta convocatòria.

Desena. Obligacions dels beneficiaris
· Complir l’objectiu, executar el projecte, fer l’activitat o adoptar el comportament que fonamenta la concessió de les subvencions.
· Justificar el compliment dels requisits i les condicions, i també la realització de l’activitat i el compliment de la finalitat que determinen la concessió o el gaudi de la subvenció.
· Sotmetre’s a les actuacions de comprovació que ha d’efectuar l’òrgan concedent, si escau, i a qualsevol altra de comprovació i control financer que puguin dur a terme els òrgans de control competents i aportar tota la informació que els sigui requerida en l’exercici de les actuacions anteriors.
· Comunicar a l’Ajuntament, en qualsevol moment i, en tot cas abans de la justificació de l’aplicació dels fons, l’obtenció d’altres subvencions, ajuts i ingressos o recursos que financin les activitats subvencionades.
· Disposar dels llibres comptables, registres diligenciats i altres documents degudament auditats d’acord amb la legislació mercantil i sectorial aplicable al beneficiari en cada cas, com també de tots els estats comptables i registres específics exigits per les bases reguladores específiques.
· Conservar els documents justificatius de l’aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
· Reintegrar els fons rebuts en els supòsits previstos en la legislació aplicable.
· Les entitats que no efectuïn la justificació corresponent no es podran presentar a futures convocatòries fins a efectuar el reintegrament dels imports rebuts.

Onzena. Fi de la via administrativa
L'acte de resolució de la subvenció esgota la via administrativa. 

D'acord amb el que disposen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, contra aquesta resolució podrà interposar-se recurs potestatiu de reposició davant l'Alcalde d'aquest Ajuntament, en el terme d'un mes a comptar des de l'endemà de la recepció de la notificació, o bé directament recurs contenciós administratiu davant el Jutjat del Contenciós-Administratiu de Girona, en el termini de dos mesos, a comptar des de l'endemà al de la recepció de la notificació, de conformitat amb l'article 46 de la Llei 29/1998, de 13 de juliol, de la Jurisdicció Contenciós-Administrativa.

En tot el no previst en aquesta convocatòria, s’aplicarà el previst a les bases reguladores específiques de les subvencions en matèria de proves esportives, entitats esportives i atencions culturals per a l’any 2020 de l’Ajuntament de Pals, publicades en el BOP de Girona núm. 198 de data 14 d’octubre de 2020.”

